宿神潭洪氏醉經堂
作者：吳儆
朝代：宋

paragraphs: 久客急歸程，風雨事馳騖。
黄流鳴澗壑，餘波或被路。
堆埼珠聯屬，石徑齒齟齬。
籃輿惴危登，杖策阻深度。
行行忽平崗，神潭渺東注。
徒旅鳩後先，煙火休薄暮。
主人延客入，丈室千卷聚。
醉經揭佳名，巨軸舒新句。
我亦舊高陽，糟粕嘗已屢。
人言薄滋味，舌根恐未具。
君但中聖賢，當自知佳處。